[{"text_idx": "#000001", "text": "Mae cyfres o sesiynau celf i blant gan un o brif gartwnwyr Cymru wedi cael eu gwylio dros 30,000 o weithiau ers eu lansio ar-lein ar ddechrau\u2019r cyfnod o gau ysgolion oherwydd Coronafeirws."}, {"text_idx": "#000003", "text": "Bob prynhawn am 3 o\u2019r gloch, mae Huw Aaron yn cynnal sesiwn fyw neu\u2019n llwytho fideo newydd i fyny i YouTube sy\u2019n dangos i blant sut mae arlunio lluniau dwl neu gartw\u0302ns, a sut mae dweud stori trwy luniau."}, {"text_idx": "#000004", "text": "Nawr bydd pob fideo ar gael mewn un lle, sef gwefan yr Urdd, fydd hefyd yn cynnig llwyth o weithgareddau ar eu tudalennau urdd.cymru/criw."}, {"text_idx": "#000005", "text": "Mae Huw yn gosod her ddyddiol i blant ac yn creu taflenni gweithgaredd yn gysylltiedig a\u0302\u2019r fideos fel eu bod yn gallu parhau i ddatblygu eu sgiliau oddi ar lein."}, {"text_idx": "#000007", "text": "Erbyn hyn, mae dros 30 o fideos wedi\u2019u rhannu ar-lein yn rhad ac am ddim, a\u2019r rheiny wedi\u2019u gwylio dros 30,000 o weithiau hyd yma."}, {"text_idx": "#000008", "text": "Wrth drafod ei sianel Criw Celf, dywedodd Huw Aaron: \u201cFel cartwnydd ac arlunydd llyfrau plant, dwi wedi dysgu ambell i beth am sut i dynnu llun, ac o\u2019n i\u2019n meddwl y bydde fe\u2019n hwyl i rannu peth o hyn gyda chynulleidfa ehangach. Mae\u2019r fideos byr dyddiol yma yn gyfle i blant (a\u2019u rhieni!) gael joio gweithgaredd hwyliog trwy gyfrwng y Gymraeg, a gobeithio dysgu ambell i sgil newydd ar yr un pryd."}, {"text_idx": "#000009", "text": "\u201cMae\u2019r ymateb wedi bod yn hyfryd ac yn galonogol dros ben \u2013 gyda llawer yn ymuno i arlunio ac i rannu eu gwaith yn falch ar y cyfryngau cymdeithasol. Felly codwch bensil a darn o bapur, ac ymunwch gyda\u2019r #criwcelf \u2013 beth bynnag eich oed!\u201d"}, {"text_idx": "#000014", "text": "Bydd Huw Aaron yn parhau i gynnal sesiynau byw Criw Celf ar YouTube am rai wythnosau eto ac fe fydd modd gwylio pob un o\u2019i fideos o hyn ymlaen ar wefan yr Urdd urdd.cymru/criw."}]